**Knute Kenneth Rockne** (født **Knut Rokne** 4. mars 1888 på Voss, død 31. mars 1931 i Bazaar i Kansas) var en norsk-amerikansk utøver og trener i amerikansk fotball.

Han var sønn av Lars Knutson Rokne (1858–1912) og Martha Pedersdatter Gjermo (1859–1944) og emigrerte som femåring til Chicago i USA. Som voksen arbeidet han som laboratorieassistent hos Julius Arthur Nieuwland ved University of Notre Dame, men sa fra seg videre arbeid innenfor kjemi etter å ha fått tilbud om å bli trener innen amerikansk fotball. Han hadde selv i årene 1910-1913 spilt amerikansk fotball på universitetslaget, uten å gjøre seg bemerket i særlig grad før de to siste årene. Han giftet seg i 1914 med Bonnie Gwendolyn Skiles (1891–1956), datter av George Skiles og Huldah Dry, og de fikk fire barn sammen; Bill, Knute jr. Mary Jean og Jack.

Fotballtreneren
---------------

Som hovedtrener for *«The Fighting Irish»*, laget til University of Notre Dame i South Bend i Indiana fra 1918 til 1930 så Rockne laget sitt seire i 88,1% av alle kampene sine, en seiersprosent som ikke noe lag senere har overgått. I de 13 årene Rockne var hovedtrener, hadde laget 105 seiere, 12 tap og fem uavgjorte kamper. De vant seks nasjonale mesterskap og var ubeseiret i fem sesonger.

Rockne, 1933
Statue av Knute Rockne på Voss
 Minnestein over Knute Rockne på Voss

Samarbeidet med Studebaker
--------------------------

Knute Rockne samarbeidet med bilfabrikanten Studebaker fra 1928, mest med salgs- og markedsføringsoppgaver. Tidlig i 1931 markedsførte Studebaker en bil med Rocknes navn, *Studebaker Rockne Sedan Six 65*. Modellen var i produksjon fram til 1934, og det ble laget i alt 30 239 biler. Det ble importert 91 biler til Norge.

Bilene kom demontert (såkalt CKD; "completety knocked down") og ble satt sammen ved Skabo jernbanevognfabrik på Skøyen i Oslo og var finere utført enn tilsvarende amerikanske utgaver i samme år. I Norge ble det produsert to modeller; type 65 og 75. Av de 91 importerte bilene ble det bygget to åpne biler, resten lukkede.

Flystyrten
----------

Rockne døde i 1931 i en flystyrt med et Fokker F-10A nær Cottonwood Falls i Kansas på vei for å delta i produksjonen av filmen *The Spirit of Notre Dame*. President Herbert Hoover omtalte tapet av Rockne som et nasjonalt tap. Han er gravlagt på Highland Cemetery i South Bend. Studentenes idrettsbygning på universitetet har fått Rockne sitt navn, likedan en gate i South Bend, og et par andre steder i Kansas og Indiana.
Kong Haakon VII av Norge slo Rockne posthumt til ridder og sendte en personlig utsending, Olaf Bernts, norsk konsul i Chicago, til Rocknes begravelse.

Annet
-----

* Byen Rockne i Texas ble oppkalt etter Knute Rockne i 1931 etter hans død.
* Knute Rockne ble portrettert i filmen *Knute Rockne, All American* i 1940, med Pat O'Brien i tittelrollen og daværende skuespiller Ronald Reagan i en annen av rollene.
* En bronseskulptur av Knute Rockne, laget av billedkunstneren Jerry McKenna, ble avduket med kunstneren og sønn av Knute, Jack Rockne til stede på Voss 31. mars 2006.
* I 1988 utga det amerikanske postverket et frimerke til minne om Rockne.
* Etter flyulykken hvor Knute Rockne ble drept, nedla amerikanske luftfartsmyndigheter forbud mot bruk av trekonstruksjoner i vingene på passasjerfly, noe som indirekte ledet til utvikling av de senere kjente Douglas-flyene

Referanser
----------

1. 1 2   Encyclopædia Britannica Online, Encyclopædia Britannica Online-ID biography/Knute-Rockne, besøkt 9. oktober 2017[Hentet fra Wikidata]
2. 1 2   Norsk biografisk leksikon, oppført som Knute Kenneth oppr. Knut Larsen Rockne Oppr. Rokne, Norsk biografisk leksikon ID Knute\_Rockne, besøkt 9. oktober 2017[Hentet fra Wikidata]
3. 1 2   Rockne, Knute (04 March 1888–31 March 1931), college football player and coach, besøkt 9. oktober 2017[Hentet fra Wikidata]
4. 1 2   Find a Grave, Find a Grave-ID 887, besøkt 9. oktober 2017[Hentet fra Wikidata]
5. ↑  Maisel, Ivan (4. april 2019). «Knute Rockne's funeral and the dawn of a new American experience». *ABC7 Chicago* **(engelsk)**. Besøkt 23. desember 2021.
6. ↑  «Knute Rockne: Man Builder by STUHLDREHER, HARRY A.: Very Good Unknown Binding (1931) | Eyebrowse Books, MWABA». *www.abebooks.com* **(engelsk)**. Besøkt 23. desember 2021.
7. ↑  «Remembering 'The Rock' a century after the legend began | Angelus News» **(engelsk)**. 21. desember 2018. Besøkt 23. desember 2021.

Eksterne lenker
---------------

* (en) Knute Rockne – kategori av bilder, video eller lyd på Commons Rediger på Wikidata
* (en) Knute Rockne på Internet Movie Database Rediger på Wikidata
* (en) Knute Rockne hos American National Biography Rediger på Wikidata
* 
* (en) Uoffisiell nettside om Knute Rockne
* (en) Collage Football Hall of Fame - Knute Rockne
* (en) Find A Grave - Knute Rockne

  



|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Encyclopædia Britannica **·** Historisk befolkningsregister **·** Geni **·** WikiTree **·** VIAF **·** GND **·** LCCN **·** ISNI
 |